## Zakon o državnoj potpori za obrazovanje i izobrazbu

### NN 109/2007 (24.10.2007.), Zakon o državnoj potpori za obrazovanje i izobrazbu

# HRVATSKI SABOR

**3177**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O DRŽAVNOJ POTPORI ZA OBRAZOVANJE I IZOBRAZBU

Proglašavam Zakon o državnoj potpori za obrazovanje i izobrazbu, kojega je
Hrvatski sabor donio na sjednici 5. listopada 2007. godine.

Klasa: 011-01/07-01/157
Urbroj: 71-05-03/1-07-2
Zagreb, 12. listopada 2007.

Predsjednik
Republike Hrvatske
**Stjepan Mesić**, v. r.

## ZAKON

### O DRŽAVNOJ POTPORI ZA OBRAZOVANJE I IZOBRAZBU

I. OPĆE ODREDBE

Članak 1.

Ovim se Zakonom uređuju uvjeti i pravila za dodjelu državne potpore za
obrazovanje i izobrazbu radnika.

*Pojmovi i značenje*
Članak 2.

(1) U smislu ovoga Zakona pojedini pojmovi imaju sljedeće značenje:
a) Opće obrazovanje i izobrazba – uključuje obrazovanje i izobrazbu koji nisu
neposredno i ponajprije namijenjeni sadašnjem ili budućem radnom mjestu radnika
kod poduzetnika koji koristi poreznu olakšicu za obrazovanje i izobrazbu, već
omogućuju stjecanje kvalifikacija koje su većim dijelom prenosive kod drugih
poduzetnika ili na druga radna područja, čime znatno poboljšavaju mogućnost
radnika za zapošljavanje,
b) posebno obrazovanje i izobrazba – uključuje obrazovanje i izobrazbu koji su
neposredno i ponajprije namijenjeni sadašnjem ili budućem radnom mjestu radnika
kod poduzetnika koji koristi poreznu olakšicu za posebno obrazovanje i izobrazbu
te omogućuju stjecanje kvalifikacija koje nisu prenosive kod drugih poduzetnika
ili na druga radna područja, ili koje su samo dijelom prenosive,
c) korisnici državne potpore, u smislu ovoga Zakona, jesu prav­ne i fizičke
osobe koje obavljaju gospodarsku djelatnost te sudjeluju u prometu robe i
usluga,
d) naukovanje, sukladno s propisom koji uređuje obrt, u pod­ručju obrazovanja za
obrtnička zanimanja.
(2) Pod radnikom u smislu ovoga Zakona podrazumijeva se i obrtnik koji osobno
radi u obrtu.

*Izračun državne potpore*
Članak 3.

(1) Korisnik državne potpore koji se prema propisu koji uređuje financijsko
poslovanje poduzetnika smatra velikim poduzetnikom može osnovicu za obračun
poreza na dobit umanjiti do 50% oprav­danih troškova u slučaju općeg obrazovanja
i izobrazbe radnika te do 25% opravdanih troškova u slučaju posebnog obrazovanja
i izobrazbe radnika.
(2) Korisnik državne potpore koji se prema propisu koji uređuje financijsko
poslovanje poduzetnika smatra malim ili srednjim poduzetnikom može osnovicu za
obračun poreza na dobit ili osnovicu za obračun poreza na dohodak umanjiti do
70% opravdanih troškova u slučaju općeg obrazovanja i izobrazbe radnika te do
35% opravdanih troškova u slučaju posebnog obrazovanja i izobrazbe radnika.
(3) Korisnik državne potpore koji, prema posebnim propisima, ispunjava uvjete za
dodjelu regionalne državne potpore, može smanjenje porezne osnovice za iznos iz
stavka 1. i 2. ovoga članka i članka 4. ovoga Zakona uvećati do 10 postotnih
bodova ako obavlja djelatnost na Području A utvrđenom regionalnom kartom
državnih potpora, odnosno do pet postotnih bodova ako obavlja djelatnost na
Području B utvrđenom regionalnom kartom državnih potpora.
(4) Ukupan iznos smanjenja poreza na dobit ili dohodak ne može biti veći od
predviđenog u stavcima 1., 2. i 3. ovoga članka te članka 4. i 5. ovoga Zakona.

*Pomorski prijevoz*
Članak 4.

Korisnik državne potpore koji obavlja djelatnosti pomorskog prijevoza može,
iznimno od odredbi ovoga Zakona, osnovicu za obračun poreza na dobit ili
osnovicu za obračun poreza na dohodak umanjiti i do 100% opravdanih troškova za
obrazovanje i izobraz­bu, bez obzira na to odnose li se ti troškovi na opće
obrazovanje i izobrazbu ili na posebno obrazovanje i izobrazbu, ako su ispunjeni
sljedeći uvjeti:
– obrazovanje se mora provoditi na brodovima koji su upisani u Hrvatski registar
brodova,
– osoba koja se usavršava ne može biti djelatni već pričuvni član posade.

*Radnik u nepovoljnom položaju*
Članak 5.

(1) Korisnik državne potpore može smanjenje porezne osnovice iz članka 3. stavka
1. i 2. i članka 4. ovoga Zakona uvećati za 10 postotnih bodova u slučaju općeg
obrazovanja i izobrazbe te posebnog obrazovanja i izobrazbe radnika u
nepovoljnom položaju.
(2) Radnik u nepovoljnom položaju je:
1. svaki radnik mlađi od 25 godina koji prethodno nije pronašao nikakav posao s
redovitom plaćom,
2. svaki radnik s invaliditetom koji je posljedica tjelesnih, duševnih ili
psiholoških oštećenja, a koji je sposoban sudjelovati na tržištu rada,
3. svaki radnik koji se ponovno zaposlio nakon prekida od najmanje tri godine, a
posebice svaki radnik koji se ponovno zaposlio nakon što je prestao raditi zbog
teškoća u usklađivanju svojih rad­nih obveza i obiteljskog života, pri čemu se
na radnika ovaj pojam primjenjuje u razdoblju od šest mjeseci od njegova
ponovnog zapoš­ljavanja, tj. radnik koji se zaposlio nakon korištenja
roditeljskih i obiteljskih prava uređenih posebnim propisima,
4. svaki radnik stariji od 45 godina koji nije stekao srednju školsku ili
srednju stručnu spremu,
5. svaki dugotrajno nezaposleni radnik, odnosno radnik koji je bio nezaposlen
tijekom dvanaest uzastopnih mjeseci, pri čemu se ovaj pojam primjenjuje na ovog
radnika u razdoblju od prvih šest mjeseci nakon njegova ponovnog zapošljavanja.

*Naukovanje za obrtnička zanimanja*
Članak 6.

(1) Poduzetnik u čijim se pogonima ili radionicama izvodi naukovanje za
obrtnička zanimanja može osnovicu za obračun poreza na dobit ili osnovicu za
obračun poreza na dohodak umanjiti za iznos isplaćenih nagrada naučnicima u
vrijeme naukovanja.
(2) Poduzetnik kod kojega su na naukovanju jedan do tri naučnika može poreznu
osnovicu iz stavka 1. ovoga članka umanjiti za 5%.
(3) Poduzetnik kod kojeg su na naukovanju više od tri naučnika može postotak
umanjenja porezne osnovice iz stavka 2. ovoga članka povećati za jedan postotni
bod po svakom naučniku, a najviše do 15% porezne osnovice.

II. OPRAVDANI TROŠKOVI OBRAZOVANJA I IZOBRAZBE

Članak 7.

Opravdani troškovi općeg obrazovanja i izobrazbe te posebnog obrazovanja i
izobrazbe priznaju se samo za radnike korisnike državne potpore i moraju biti u
svezi s djelatnošću korisnika državne potpore.

*Troškovi za opće obrazovanje i izobrazbu*
Članak 8.

Među opravdane troškove općeg obrazovanja i izobrazbe radnika ubrajaju se
sljedeći troškovi:
1. školarine na osnovnim i srednjim školama, visokim učilištima te drugim
obrazovnim institucijama, na kojima se stječe osnovno, srednje i visoko
obrazovanje, uključujući poslijediplomske studije i doktorske studije,
2. naknada za prisustvovanja seminarima, tečajevima i kongresima, troškovi
specijalizacija i drugih oblika obrazovanja i izobrazbe u tuzemstvu i
inozemstvu,
3. predavača i instruktora te troškovi savjetovanja u svezi s projektima
obrazovanja i izobrazbe,
4. stručne literature (knjige, časopisi) u papirnatom ili elektroničkom obliku.
Stručnom literaturom ne smatraju se javna glasila tijela državne uprave, tijela
područne (regionalne) samouprave, tijela lokalne samouprave i institucija u
njihovu vlasništvu,
5. otpisa (*amortizacija*) uređaja, pomagala i opreme koji su korišteni u
obrazovanju i izobrazbi, u skladu s opsegom njihova korištenja u tu svrhu.

*Troškovi za posebno obrazovanje i izobrazbu*
Članak 9.

Među opravdane troškove posebnog obrazovanja i izobrazbe radnika ubrajaju se
sljedeći troškovi:
1. naknade za prisustvovanja seminarima, tečajevima i kongresima,
2. specijalizacije i drugih oblika posebnog obrazovanja i izobraz­be u tuzemstvu
i inozemstvu,
3. predavača i instruktora, savjetovanja u svezi s projektima posebnog
obrazovanja i izobrazbe,
4. stručne literature (knjige, časopisi) u papirnatom ili elektroničkom obliku.
Stručnom literaturom ne smatraju se javna glasila tijela državne uprave, tijela
područne (regionalne) samouprave, tijela lokalne samouprave i institucija u
njihovu vlasništvu,
5. otpisa (amortizacija) uređaja, pomagala i opreme koji su korišteni u
obrazovanju i izobrazbi, u skladu s opsegom njihova korištenja u tu svrhu.

*Obrazovanje i izobrazba izvan mjesta prebivališta ili boravišta*
Članak 10.

Ako se opće obrazovanje i izobrazba te posebno obrazovanje i izobrazba obavljaju
izvan mjesta prebivališta ili boravišta radnika, u troškove se uključuju i
troškovi prijevoza i smještaja do visine stvarno nastalih troškova i troškovi
dnevnica, i to u skladu s propisima o oporezivanju dohotka.

III. ZAVRŠNE ODREDBE

Članak 11.

(1) Sadržaj evidencija i dokumentaciju za izračun državnih pot­pora iz članka 2.
stavka 1. točaka a), b) i d) ovoga Zakona propisat će ministar financija u roku
od tri mjeseca od stupanja na snagu ovoga Zakona.
(2) Procjenu vjerodostojnosti opravdanih troškova u svezi s obrazovanjem i
izobrazbom te troškova nastalih u svezi s isplaćenim nagradama naučnicima, prema
potrebi, obavlja ministarstvo nadležno za gospodarstvo.

Članak 12.

Porezni obveznici koji mogu osigurati dokaze o troškovima za opće obrazovanje i
izobrazbu i za posebno obrazovanje i izobrazbu te za naukovanje, nastalim u
razdoblju od 1. siječnja do 31. prosinca 2007., mogu za spomenuto razdoblje u
2008. godini ostvariti potpore za ove namjene.

Članak 13.

Ovaj Zakon stupa na snagu osmoga dana od dana objave u »Narodnim novinama«.

Klasa: 602-01/07-01/01
Zagreb, 5. listopada 2007.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Zakon, NN 109/2007-3177
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)